Zandkreekdemningen

Zandkreekdemningen (ned.: Zandkreekdam) er en 830 meter lang sekundær demning i Deltaprosjektet (ned.: Deltaplan) som ligger mellom øyene Noord-Beveland (Kats) og Zuid-Beveland (Wilhelminadorp) i den nederlandske provinsen Zeeland. Demningen var den andre av demningene i Deltaprosjektet som ble bygget. Den er også i bruk som fylkesvei N256, som forbinder Goes og Zierikzee. Veien over demningen ble offisielt åpnet av dronningens kommissær jonker A. F. C. de Casembroot 1. oktober 1960. Denne demningen brøt forbindelsen mellom fjordmunningen Veerse Gat og Oosterschelde, når så Veerse Gatdemningen er ferdig, har den kunstige innsjøen Veerse Meer blitt til.
Zandkreekdemningen er en av to demninger som hører til en plan som ble utviklet i 1930-'39, Drie Eilandenplan (no.: tre-øy-planen). Denne planen hadde to delmål: ta mer land tilbake fra sjøen og veiforbindelser mellom Walcheren, Noord- og Zuid-Beveland. Etter den store oversvømmelsen i 1953 ble planen integrert i Deltaplanen, men med et endret mål: det viktigste var nå å beskytte landet mot springflo og oversvømmelser. Byggingen av Zandkreekdemningen ble startet i 1959, det var den første delen av planen som ble utført.
Demningen selv består av fire deler:

den nordlige delen som ligger mellom slusen Katse heule og øyen Noord-Beveland,
slusen Katse heule,
caissonene som ble senket i Zandkreek og
stenkaien ved Zuid-Beveland.I 1959 begynte byggingen av slusen med en demning til Noord-Beveland, deretter fulgte en stenkai fra Zuid-Beveland. Det siste man gjorde var å stenge Zandkreek, den siste (160 meter brede) åpningen, med standardiserte caissons. Disse var 11 meter lange, 7,5 meter brede og 6 meter høye. 3. mai 1960 ble forbindelsen mellom Veerse Gat og Oosterschelde stengt med to caissons som var forbundet med hverandre.
Ved siden av demningen ble Katse heule bygget, en sluse som både sørger for at skip og lystfartøy kan komme og gå mellom Veerse Meer og Oosterschelde og å regulere vannstanden og vannhusholdningen i Veerse Meer.
For at Zandkreekdemningen skulle kunne fungere optimalt, måtte en del punkter oppfylles:

dammen måtte stenges ved lavvann, helst på den tiden da forskjellen mellom høy- og lavvann er minst. Dette fant sted to ganger i måneden.
strømmen i vannet måtte være mindre enn 0,8 meter per sekund når en caisson ble plassert.
caissonnene måtte plasseres nøyaktig, slik at de formet en rett linje. For å få til dette ble en kran brukt.
etter at den siste, doble caissonen hadde blitt plassert måtte et ekstra element plasseres slik at caissonen ikke kom til å bli fylt med  vann ved høyvann.  Dette måtte skje før vannet steg, caissonen ville ellers ligge 0,5 meter under vannoverflaten.
sand og stener som skulle sørge for at tidevannet ikke forskjøv caissonene måtte plasseres før disse ble satt på plass. Slik kunne vannet fremdeles passere under dem.
fylling av skjøtene mellom caissonene


== Konstruksjon ==
I 1957 begynte arbeidet. Det ble bygget en kort demning som forbandt en schor (sandbanke) ved kysten av Noord-Beveland med fastlandet. Denne banken var utgangspunktet for platået der slusen skulle plasseres. Zandkreekdemningen ble bygget i fire etapper: først ble sandbanken forbundet med kysten av Noord-Beveland, deretter ble Katse heule (slusen) anlagt mens man arbeidet på stenkaien ved Zuid-Beveland. Til slutt ble det resterende løpet stengt med caissons. I 1959 er 300 meter av demningen ferdig.


=== Slusen ===
Anleggsområdet for slusen var 140 x 20 meter, denne størrelsen var nødvendig i forbindelse med at man mente at Veerse Meer ville være en del av en viktig rute til og fra havnen i Vlissingen. Dette viste seg å stemme, den er i dag (2006) et knutepunkt for forbindelsen mellom Bruinisse, Zierikzee og Goes. Slusen ble bygget i løpet av 1958-59, og 21. oktober 1959 ble basculebroen over slusen heist på plass av to flytende kraner, Kolossus og Simson (no.: Samson).
Slusen ble gitt navnet Katse heule istedenfor Katse spuisluis takket være et forslag fra en eldre beboer i området. Det gamle ordet heule beskriver en forbindelse mellom to kanaler der forbindelsen passerer under en vei. Kats er navnet på den nærmeste landsbyen.


=== Zandkreek stenges ===
Samtidig med byggingen av slusen ble en stenkai bygget ved Zuid-Beveland. Da denne var ferdig, var det en 160 meter bred åpning igjen i den dypeste delen av sundet mellom øyene. For å stenge denne ble mellom 29. april og 4. mai 1960 en terskel bygget. Denne bestod av en såle av asfalt, istedenfor den gamle metoden med sammenbundne grener fra piletrær, med seks meter høye caissonene oppå. Terskelen ble med en gang gjort to meter høyere, slik at toppen av demningen lå 1,5 meter høyere enn vannet rundt. Tilslutt lot man mudringsskip sprøyte sand mot sidene av demningen slik at den fikk sin endelige form.
02:22 5. mai 1960 var Zandkreekdemningen stengt, og veien over den kunne tas i bruk. For Noord-Bevelands beboere var dette et historisk øyeblikk, øyen var ikke lenger kun avhengig av ferge for å komme til resten av Nederland.


=== En ny sluse ===
Da Zandkreekdemningen var ferdig i 1960, gikk man ut fra at Oosterschelde og Veerse Meer aldri mer skulle ha noe med hverandre å gjøre. I senere år har det vist seg at en forbindelse mellom dem ville gi bedre vannkvalitet, og i januar 2002 begynte arbeidet med å bytte ut to caissons mot en sluse. Denne er bygget av to 82 meter lange, firkantede betong"rør" på 5,5x3 meter som har en gjennomstrømningskapasitet på 40m3 per sekund. Gjennomstrømningen kan reguleres ved hjelp av en hydraulisk slusedør. I mai 2004 var arbeidet med slusen, som hadde kostet omtrent 20 millioner euro fra design til siste skrue, ferdig.


== Eksterne lenker ==
om Zandkreekdemningen (engelsk)